मुलुकको समुन्नति र समृद्धिका लागि सार्वजनिक स्रोतको सदुपयोग अपरिहार्य आवश्यकता भएकाले भ्रष्टाचार नियन्त्रण गरी सुशासन प्रवद्र्धनका लागि संवैधानिक निकायका रूपमा अख्तियार दुरुपयोग अनुसन्धान आयोग गठन गरिएको हो । संवैधानिक र कानुनी परिधिभित्र रही आयोग यस दिशातर्फ हरसम्भव क्रियाशील रहँदै आएको सर्वविदितै छ । संविधानबमोजिम आयोगले पेस गरेको प्रतिवेदनमा पनि आयोगले अवलम्बन गरेका रणनीति र उक्त रणनीतिअनुसार सम्पादन गरेका कामकारबाहीहरू प्रतिविम्बित भएका छन् । आयोगले आफ्नो आगामी कार्यदिशासमेत प्रतिवेदनमा समावेश गरी भ्रष्टाचार नियन्त्रणप्रति पूर्ण प्रतिबद्धता व्यक्त गर्दै सरोकारवालासँग सहयोगको अपेक्षा राखेको छ । साथै आयोगको अपेक्षानुरूप सबै सरोकारावालाको सहयोग र सहकार्य प्राप्त हुन सकेमा नेपाललाई निकट भविष्यमै भ्रष्टाचाररहित मुलुकको पंक्तिमा उभ्याउन सकिने आशा गर्नु अतिशयोक्ति नहोला ।
